VEGA præsenterer    
**Sælsomt folder Coco O. sjælen ud**  
*Den 10. november kan du opleve Coco O.s smukke stemme i Store VEGA, når hun spiller sine fortryllende sange fra debutalbummet Its A Process.*  
   
Den eminente sangskriver og sanger Coco O udgav i april sit stemningsmættede og sensible debutalbum *Its A Process,* der har modtaget et hav af roser fra den danske anmelderstab. Soundvenue skrev bl.a.:    
   
“Når ‘It’s a Process’ svinger, falder den stærkt personlige tone og produktionsvalgene i hak; det gælder for eksempel den underspillet funky “Sorry”, som vækker mindelser om Kelsey Lus avantgardistiske R&B, men på samme tid er Coco O.’s helt egen sang og et højdepunkt på albummet.”   
   
Med *Its A Process* har Coco O. skabt en samling melankolske og afdæmpede sange, der lukker lytteren helt ind i et dybsindigt og ærligt lyrisk univers. Melodier og harmonier svæver ubesværede i det atmosfæriske lydbillede.   
   
Bag titlen gemmer sig et række nødvendige opgør med den kapitalistiske musikindustri og en tilbagevenden til en autentisk kunstnerisk nerve. Hun har selv indspillet og produceret albummet i sit hjemmestudie, hvor hun gennem en årrække har arbejdet intensivt med de sælsomme R&B-produktioner. Coco O. fortæller om albumindspilningen:    
   
“Jeg tror ikke længere på perfektion. For hvem skal det være perfekt for? Jeg tror på proces og fremdrift. At lukke udviklingen op for mine lyttere og for mine egne ører. Så vi følges ad.” 

Tilbage i juni udsolgte hun hele syv koncerter i Hotel Cecil, hvor hun tryllebandt publikum med sit nærvær og overlegne vokalpræstationer.

Når Coco O. den 10. november står på Store VEGAs scene bliver det med et syv mand stort band i ryggen, klar til at skabe kuldegysfremkaldende R&B-magi.

**Fakta om koncerten**                
Coco O. (DK)                     
Onsdag den 10. november, 2021 kl. 20.00                       
Store VEGA, Enghavevej 40, 1674 København V                       
Billetpris 350kr. + gebyr                       
Billetsalget starter onsdag den 1. september kl. 9.00 via [vega.dk](http://vega.dk) og Ticketmaster